Diari Oficial de la Generalitat Valenciana


Sumari del DOGV 2437, del 27-01-1995 (1995/833669)

DECRET 14/1995, de 10 de gener, del Govern Valencià, pel qual es regula l'obtenció dels carnets de manipulador de plaguicides a la Comunitat Valenciana.
--------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/1995/01/10/14**

### Versions

 02/03/2012 - Actualitat  Text inicial: 27/01/1995 - 01/03/2012 

### Dades del document

Número de DOGV
:   2437

Data del DOGV
:   27-01-1995

Secció del DOGV
:   DISPOSICIONS GENERALS

Número del document
:   1995/833669


Data del document
:   10-01-1995

Organisme emissor
:   Conselleria de Sanitat i Consum

Tipus de document
:   Decret

Anàlisi jurídica

![](assets/imgs/icones/ico_informacio.svg)

Els textos consolidats de les normes són de caràcter informatiu i no tenen valor jurídic.

TEXT CONSOLIDAT

**Última revisió 02.03.2012**

**Decret 14/1995, de 10 de gener, del Govern Valencià, pel qual es regula l'obtenció dels carnets de manipulador de plaguicides a la Comunitat Valenciana.** ****[1]****

**[(DOCV núm. 2437 de 27.01.1995)](http://www.docv.gva.es/datos/1995/01/27/pdf/1995_833669.pdf) Ref. 0192/1995**

El Reial Decret 3349/1983, de 30 de novembre, que aprova la reglamentació tècnico-sanitària per a la fabricació, comercialització i utilització de plaguicides, estableix en l'article 6.4 que, independentment de les condicions exigides en matèria d'higiene i seguretat en el treball, els aplicadors i el personal de les empreses dedicades a la realització de tractaments amb plaguicides hauran d'haver superat els cursos o proves de capacitació homologats juntament pels ministeris d'Agricultura, Pesca i Alimentació i de Sanitat i Consum; i en l'article 10.3.4 diu que els plaguicides classificats en la categoria de molt tòxics només seran utilitzats per aplicadors o empreses de tractaments autoritzats específicament per a aquesta finalitat o pels usuaris que, en superar els corresponents cursos o proves de capacitació específiques, facen per a ells mateixos el tractament.

El Reial Decret 1945/1983, de 22 de juny, en l'article 1.2, regula les obligacions i prohibicions en matèria de defensa del consumidor i de la producció agroalimentària, i en l'article 19.4 faculta les comunitats autònomes per aplicar les competències i funcions d'aquest reial decret.

L'Estatut d'Autonomia de la Comunitat Valenciana, en l'article 34.1.4 atribueix a la Generalitat Valenciana, d'acord amb les bases i l'ordenació de l'activitat econòmica general, competències exclusives en matèria d'agricultura i ramaderia, i en l'article 38.1 el desplegament legislatiu i l'execució de la legislació bàsica de l'Estat en matèria de sanitat interior.

Atès l'alt índex d'utilització de productes plaguicides, i especialment els d'ús fitosanitari, en l'àmbit territorial de la Comunitat Valenciana, i comprovat el risc que tenen tant per a l'aplicador com per al consumidor i per al medi ambient, els aplicador de plaguicides i el personal d'establiments i serveis plaguicides cal que estiguen capacitats i proveïts del corresponent carnet de manipulador de plaguicides.

Per aquesta raó, el Govern Valencià va aprovar els decrets 173/1987, de 26 d'octubre, i 150/1992, de 28 d'agost.

L'Ordre de 8 de març de 1994, del Ministeri de la Presidència, estableix la normativa reguladora de l'homologació dels cursos per fer tractaments amb plaguicides.

Aquesta norma fa necessari adequar la normativa de la Comunitat Valenciana al contingut. Cal, per tant, refondre els textos actuals.

El Decret 64/1986, de 19 de maig, del Govern Valencià, pel qual es creà la Comissió per al Desplegament i Aplicació de la Reglamentació Tècnico-sanitària sobre Plaguicides, li encomana, en l'article 2, la proposta de normes i actuacions, i la planificació i l'organització de cursos i proves de capacitació per iniciativa d'aquesta comissió mixta entre les conselleries d'Agricultura, Pesca i Alimentació i de Sanitat i Consum, i amb la deliberació prèvia del Govern Valencià, en la reunió del dia 10 de gener de 1995,

DECRETE:

**Article primer**

Els aplicadors de plaguicides i el personal dels establiments i els serveis de plaguicides d'ús ambiental, ramader o en la indústria alimentària, d'ara endavant anomenats d'ús en salut pública, i els d'ús fitosanitari, a més d'acomplir el reglament en les disposicions vigents, hauran de tenir el corresponent carnet de manipulador de plaguicides.

**Article segon**

Per obtenir el carnet serà necessari:

- Tenir l'edat laboral per a treballar amb aquests productes, segons la legislació.

- Haver superat els cursos de capacitació regulats en aquest decret.

- Declaració de no tindre reconeguda la incapacitat laboral permanent per a treballar amb biocides, firmada individualment per l'alumnat. ****[2]****

**Article tercer**

3.1 Dels cursos esmentats en l'article anterior, els continguts dels quals s'especifiquen en els annexos, s'estableixen els següents nivells que determinen el carnet que s'ha d'obtenir per als d'ús en salut pública i també per als d'ús fitosanitari:

- Nivell bàsic: adreçat als auxiliars de tractaments terrestres amb plaguicides i als aplicadors que els utilitzen en les seues instal·lacions, establiments o explotacions sense personal auxiliar, sempre i quan els plaguicides no estiguen classificats com a molt tòxics.

- Nivell qualificat: adreçat als responsables d'equips de tractaments terrestres amb plaguicides, al personal d'establiments de venda de plaguicides i, en general, a les persones amb capacitat per a prendre decisions respecte a la manipulació d'aquests productes, sempre i quan els plaguicides no estiguen classificats com a molt tòxics.

- Nivells especials: adreçats específicament, d'acord amb l'article 10.3.4 del Reial Decret 3349/1983, a les persones que participen en la venda o l'aplicació en tractaments terrestres de cada un del plaguicides classificats com a molt tòxics, tenint en compte la modalitat d'aplicació.

3.2 A més dels cursos, el temari dels quals s'estableix en l'annex IV de l'Ordre de 8 de març de 1994, del Ministeri de la Presidència, les conselleries d'Agricultura, Pesca i Alimentació i de Sanitat i Consum, a proposta de la Comissió per al Desplegament i Aplicació de la Reglamentació Tècnico-sanitària sobre plaguicides, podran arbitrar altres cursos, corresponents al nivells especials, per a l'aplicació de determinats productes, quan les característiques de toxicitat, altres efectes o condicions de manipulació ho aconsellen.

Per a accedir als cursos especials cal tenir el carnet corresponent a la modalitat d'ús dels esmentats productes.

**Article quart**

Per a superar aquests cursos cal haver assistit a la totalitat de les hores lectives i demostrar l'aprofitament mitjançant una prova objectiva.

**Article cinquè**

A fi d'obtenir els carnets a què fa referència aquest decret, els sol·licitants que acrediten amb documentació haver superat en la formació oficial les matèries dels programes establerts en els annexos I, II, III i IV d'aquest decret, i també l'annex IV de l'Ordre de 8 de març de 1994, del Ministeri de la Presidència, els seran convalidades, i hauran de cursar la resta de les matèries i acomplir els requisits establerts en l'article segon.

**Article sisè**

L'autorització i programació dels cursos de l'article 3, i les convalidacions de les matèries, a què es refereix l'article 5, correspondran a la Comissió per al Desenvolupament i Aplicació de la Reglamentació Tècnico-sanitària sobre Plaguicides.

**Article setè**

Els carnets de manipulador de plaguicides d'ús fitosanitari seran lliurats per la Direcció General de Producció Agrària i Pesca, de la Conselleria d'Agricultura, Pesca i Alimentació, i els carnets de manipulador de plaguicides d'ús en salut pública seran lliurats per la Direcció General de Salut Pública, de la Conselleria de Sanitat i Consum.

Els models de carnets seran els establerts en l'annex I de l'Ordre de 8 de març de 1994 del Ministeri de la Presidència. ****[3]****

**Article vuitè**

Els carnets de manipulador de plaguicides tindran un període de validesa de deu anys. Els mecanismes de renovació seran establerts reglamentàriament per la Comissió per al Desenvolupament i Aplicació de la Reglamentació Tècnico-sanitària sobre Plaguicides.

DISPOSICIÓ TRANSITÒRIA

Els carnets de manipuladors de plaguicides d'ús fitosanitari regulats pel Decret 173/1987, els d'ús en salut pública, regulats pel Decret 150/1992, així com les autoritzacions per a l'aplicació de bromur de metil en sòls agrícoles regulades per l'Ordre de 22 de febrer de 1988, de les conselleries d'Agricultura i Pesca i de Sanitat i Consum, lliurats abans de la data d'entrada en vigor d'aquest decret, continuaran essent vàlids fins a un període de deu anys comptadors des de la data de lliurament.

DISPOSICIÓ DEROGATÒRIA

Queden derogats els decrets 173/1987, de 26 d'octubre, i 150/1992, de 28 d'agost, del Govern Valencià i l'Ordre de 22 de febrer de 1988, de les conselleries d'Agricultura i Pesca i de Sanitat i Consum, per la qual es regula l'aplicació de bromur de metil en la desinfecció de sòls agrícoles.

DISPOSICIÓ FINAL

Aquest decret vigirà des del mateix dia de la seua publicació en el Diari Oficial de la Generalitat Valenciana.

València, 10 de gener de 1995

El president de la Generalitat Valenciana,

JOAN LERMA I BLASCO

El conseller d'Agricultura, Pesca i Alimentació,

JOSÉ MARíA COLL COMIN

El conseller de Sanitat i Consum,

JOAQUíN COLOMER SALA

ANNEX I

Continguts del curs per a l'obtenció del carnet de manipulador de plaguicides d'ús en salut pública. Nivell bàsic.

1. Introducció

2. Visió actual del control de plagues

3. Principis bàsics dels tractaments amb plaguicides

4. Riscos derivats de la manipulació de plaguicides per a la salut i el medi ambient.

5. Relació treball-salut.

6. Toxicitat dels plaguicides. Vies d'entrada, mecanismes d'acció i dany. Intoxicacions.

7. Criteris de prevenció del risc derivat de la utilització de plaguicides. Conducta en cas d'intoxicació.

8. Bona pràctica en el treball amb plaguicides. Protecció del medi ambient. Normes legals bàsics.

9. Avaluació.

ANNEX II

Continguts del curs per a l'obtenció del carnet de manipulador de plaguicides d'ús en salut pública. Nivell qualificat.

1. Introducció

2. Visió actual del control de plagues

3. Principis bàsics dels tractaments amb plaguicides

4. Plagues més importants

5. Tipus de plaguicides

6. Mètodes d'aplicació de plaguicides

7. Desinfecció

8. Desinsectació

9. Desratització

10. Plaguicides i medi ambient. Residus.

11. Relació treball-salut

12. Els plaguicides des del punt de vista sanitari. Toxicitat. Vies d'entrada i mecanismes d'acció.

13. Riscos per a la salut derivats de la manipulació de plaguicides. Intoxicacions i altres efectes.

14. Criteris de prevenció del risc.Conducta en cas d'intoxicació amb plaguicides.

15. Transport, emmagatzemament, distribució i venda. Normativa legal.

16. Normes legals bàsiques. Seguretat Social.

17. Pràctiques.

18. Avaluació.

ANNEX III

Continguts del curs per a l'obtenció del carnet de manipulador de plaguicides d'ús fitosanitari. Nivell bàsic.

1. Introducció. Principis bàsics de la protecció fitosanitària.

2. Pràctica de la protecció fitosanitària.

3. Relació treball-salut. Riscos per a la salut derivats del treball agrícola.

4. Riscos per a la salut derivats de la utilització de plaguicides. Toxicitat. Vies d'entrada. Mecanismes d'acció i dany. Intoxicacions.

5. Criteris de prevenció del risc derivat de la utilització de plaguicides. Conducta en cas d'intoxicació.

6. Bona pràctica fitosanitària. Protecció del medi ambient. Residus. Normes legals bàsiques.

7. Avaluació.

ANNEX IV

Continguts del curs per a l'obtenció del carnet de manipulador de plaguicides d'ús fitosanitari. Nivell qualificat.

1. Introducció.

2. Visió actual del control de plagues.

3. Alteracions de les plantes cultivades.

4. Procediments de protecció dels conreus.

5. Principis bàsics de la protecció fitosanitària i química.

6. Plaguicides químics.

7. Maquinària d'aplicació de plaguicides.

8. Relació treball-salut. Riscos per a la salut derivats del treball agrícola.

9. Els plaguicides des del punt de vista sanitari. Toxicitat. Vies d'entrada i mecanismes d'acció.

10. Riscos per a la salut derivats de la manipulació de plaguicides. Intoxicacions i altres efectes.

11. Criteris de prevenció del risc. Conducta en cas d'intoxicació.

12. Residus de plaguicides.

13. Altres aspectes del caràcter perillós dels plaguicides.

14. Normes legals. Seguretat Social.

15. Pràctica de la protecció fitosanitària.

16. Problemàtica dels conreus predominants a la zona.

17. Avaluació.

Característiques dels cursos

El nombre d'assistents a cadascun dels cursos serà de 20 a 35 alumnes.

La durada mínima dels cursos de nivell bàsic serà de 20 hores lectives, la dels qualificats de 60 hores i la dels especials 25 hores.

---

****[1]**** Aquest Decret va ser derogat pel **[Decret 27/2007, de 2 de març](http://www.docv.gva.es/index.php?id=26&tl=decreto%2077%2F2010&url_lista=%26TEXTO_LIBRE%3Ddecreto%252077%2F2010%26CHK_TEXTO_LIBRE%3D1%26tipo_search%3Dlegislacion%26num_tipo%3D6&sig=3095/2007&url_lista=%26CHK_TEXTO_LIBRE%3D1%26tipo_search%3Dlegislacion%26num_tipo%3D9%26signatura%3D3095/2007)**, del Consell, pel qual es regulen els carnets de manipulador de plaguicides d'ús fitosanitari a la Comunitat Valenciana (DOCV núm. 5464 de 06.03.2007) Ref. Base de dades 3095/2007. No obstant, seguirà vigent respecte de l'obtenció dels carnets de manipulador de biocides fins que s'aprove la corresponent reglamentació.

Segons disposa la Disposició Transitòria del **[Decret 27/2007, de 2 de març](http://www.docv.gva.es/index.php?id=26&tl=decreto%2077%2F2010&url_lista=%26TEXTO_LIBRE%3Ddecreto%252077%2F2010%26CHK_TEXTO_LIBRE%3D1%26tipo_search%3Dlegislacion%26num_tipo%3D6&sig=3095/2007&url_lista=%26CHK_TEXTO_LIBRE%3D1%26tipo_search%3Dlegislacion%26num_tipo%3D9%26signatura%3D3095/2007)** *“Els carnets de manipuladors de plaguicides d'ús fitosanitari regulats pel Decret 14/1995 expedits amb anterioritat a l'entrada en vigor del present decret, o que en l'esmentat moment estiguen en procés d'obtenció, seguiran vigents fins a la seua caducitat, i s'habilitaran temporalment fins a la seua renovació als actuals ,posseïdors d'estos per a poder manipular els plaguicides d'ús fitosanitari classificats en la categoria de molt tòxics, sempre que no siguen ni generen gasos per mitjà de reacció química.”*

****[2]**** Article 1, últim paràgraf, redactat segons el **[Decret 38/2012, de 24 de febrer](http://www.docv.gva.es/index.php?id=26&sig=002235/2012&url_lista=%26CHK_TEXTO_LIBRE%3D1%26tipo_search%3Dlegislacion%26num_tipo%3D6%26TD%3DDecret%26SOLO_NUMERO_DISPOSICION%3D38%26ANYO_DISPOSICION%3D2012)**, del Consell, pel qual es regulen les condicions per a l'exercici d'activitats de formació per a manipular biocides a la Comunitat Valenciana (DOCV núm. 6725 de 01.03.2012) Ref. Base de dades 002235/2012.

****[3]****Els models de carnets seran els establerts en l'annex V del **[Decret 38/2012, de 24 de febrer](http://www.docv.gva.es/index.php?id=26&sig=002235/2012&url_lista=%26CHK_TEXTO_LIBRE%3D1%26tipo_search%3Dlegislacion%26num_tipo%3D6%26TD%3DDecret%26SOLO_NUMERO_DISPOSICION%3D38%26ANYO_DISPOSICION%3D2012)**.


Còpia Permalink ELI